##  „Mi, alulírott szlovákiai magyar katolikus lelkipásztorok és hívek, szívből jövő szeretettel köszöntjük Szentatyánkat, Ferenc pápánkat pápává választása 5. évfordulójának esztendejében. Kérjük a Szentlélek Úristent, vezesse Krisztus földi helytartóját, hogy szolgálatát a Katolikus Egyházban és az egész világon levő sokféle nemzet javára eredményesen végezhesse számos éven át.

## Mi, Szlovákiában őshonos, ám kisebbségben élő magyar katolikusok mindig hűséges ragaszkodással viszonyultunk a Katolikus Egyház látható fejéhez, Szent Péter utódához és engedelmes lélekkel követtük szlovákiai főpásztoraink útmutatásait.

## Ma, ebben az igazi értékek iránt közömbös világban továbbra is ragaszkodni akarunk hagyományainkhoz: katolikus hitünkhöz és magyar nemzeti identitásunkhoz. Ezeket az Istentől kapott kincseinket hűségesen akarjuk őrizni és továbbadni a következő nemzedék számára.  Ennek jegyében rendeztük meg idén Komáromban a XXIX. Komáromi Imanapot, amelynek keretében  Prohászka Ottokár és Brenner János hitvallókról emlékeztünk meg, majd több Imakilenced keretében is folytatjuk a közös imádságot. Nagy örömet jelentett számunkra, hogy Komáromnak, magyar közösségünk egyik fontos szellemi-lelki központjának ősi Szent András-temploma „basilica minor” címet kapott, amiért szívből hálát adunk.

## A hitvallók példájára tekintve továbbra is imádkozunk a magyar papi és szerzetesi hivatásokért, valamint a Szlovákiában élő többszázezer magyar katolikus lelki gondozásával külön megbízott magyar főpásztorért. Bízunk benne, hogy Szentséges Atyánk szívében hordozza közösségünket, megemlékezik kéréseinkről, és áldását adja ránk.

## Mi támogatjuk erőfeszítéseiben, amelyekkel az emberek üdvösségét, a nemzeti hagyományok megőrzését és a különböző népek közti megbékélést kívánja munkálni. A Magyarok Nagyasszonyának és Szent István apostoli királyunknak oltalmazó pártfogásába ajánljuk Őszentségét, Ferenc pápánkat!”